6.000 persones assisteixen com a públic a la VII edició de La Marcel
15 de maig de 2023

La Mostra d'Arts de Carrer de l'Eliana va arribar a la localitat aquest passat cap de setmana, del 12 al 14 de maig, fidel a la seua cita anual per a congregar a prop de 6.000 persones que van gaudir del teatre, la dansa, el circ i la música en diversos escenaris urbans del municipi. El públic va ser testimoni dels 12 espectacles d'aquesta setena edició de la Marcel interpretats per companyies de prestigi a nivell nacional i internacional i també per grups amateur elianers.

La secció Off va arrancar divendres amb l'actuació dels cors locals: el Cor de l'Eliana, el Cor de la UME i l’Escola Coral. Després de les actuacions, la Batucada Terratrèmol va recórrer els carrers del municipi fins a la plaça del País Valencià, on Teatreliana va oferir el seu espectacle ‘La fuente’ i APLAE va fer el propi amb ‘La escuela de clowns’.

El cap de setmana va continuar amb espectacles estàtics i itinerants que van fer les delícies del públic de totes les edats, des dels més menuts fins als més grans, que van resistir a l'amenaça de pluja. Des de militars desertors, una divertida i entremaliada família de gegants, dansa i circ que van demostrar la importància de treballar en equip, el foc o la música en directe fins a la reinterpretació de la dansa valenciana. Tot això amb pinzellades d'humor, creativitat i molt d'art que va inundar els carrers de la localitat.